РЕГЛАМЕНТ (ЕО) № 1416/2007 НА КОМИСИЯТА
от 3 декември 2007 година
за определяне на крайна дата за подаване на заявления за помощ за частно складиране в сектора на свинското месо
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2759/75 на Съвета от 29 октомври 1975 г. относно общата организация на пазара на свинско месо (1), и по-специално член 4, параграф 6 от него,
като има предвид, че:
(1)
Помощите за частно складиране, предоставяни в изпълнение на Регламент (ЕО) № 1267/2007 на Комисията от 26 октомври 2007 г. относно специалните условия за отпускане на помощи за частно складиране в сектора на свинското месо (2), се отразиха благоприятно на пазара на свинско месо и може да се очаква временно стабилизиране на цените на свинското месо. Поради това е целесъобразно помощите за частно складиране в сектора на свинското месо да бъдат прекратени.
(2)
Управителният комитет по свинското месо не е представил становище в рамките на срока, определен от неговия председател,
ПРИЕ НАСТОЯЩИЯ РЕГЛАМЕНТ:
Член 1
Крайната дата за подаване на заявления за помощи за частно складиране в сектора на свинското месо е 4 декември 2007 г.
Член 2
Настоящият регламент влиза в сила на 4 декември 2007 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 3 декември 2007 година.